DA Den Europæiske Unions Tidende CE 33/148

(2004/C 33 E/146)

SKRIFTLIG FORESPØRGSEL E-1639/03

af Erik Meijer (GUE/NGL) til Kommissionen

(16. maj 2003)

Om: Særlig hensyntagen til tilvejebringelse af bedre eksistensmuligheder i de områder, hvor en stor del af befolkningen er romaer

1. Gør Kommissionen sig klart, at efter de to forestående udvidelser af EU vil mindst 3-4 mio. mennesker tilhørende romafolket bo på EU's område, og at disse mennesker i vidt omfang vil være bosat i de områder, der er økonomisk set svagest stillet, dvs. områder med stor ledighed og en lav gennemsnitsindkomst?

2. Hvordan sikres det, at der i de medlemsstater, der har den højeste procentdel af romaer, nemlig Slovakiet, Ungarn, Rumænien og Bulgarien, allerede fra tidspunktet for deres EU-medlemskab anvendes tilstrækkelige EU-midler til projekter, hvormed undervisningen, boligforholdene, indkomstkilderne og ydelserne styrkes til fordel for de store mindretal af romaer og således sikre, at disse kan leve som ligeværdige borgere, uden at de har behov for at udvandre?

3. Hvordan sikres det, at de tilbagestående regioner i Slovakiet, Ungarn, Rumænien og Bulgarien, hvor romaerne er koncentreret, styrkes gennem samfinansiering med EU-midler allerede ved tiltrædelsen? Hvordan kan det hindres, at en betydelig del af disse midler går til de mest velstående og centralt beliggende regioner, som bestræber sig på at øge deres forspring i forhold til resten af den pågældende medlemsstat?

4. Er de nuværende bestemmelser en hindring for, at der kan tages særligt hensyn til romaerne og de regioner, hvor de overvejende er bosat, når det gælder initiativer og medlemsstaternes eller de decentrale myndigheders ønske om at deltage i samfinansiering? Hvilke ændringer skal der eventuelt foretages for at fjerne disse hindringer?

5. Indgår dette spørgsmål i de afgørelser, der først skal træffes om omfanget af og fremgangsmåder for de EU-midler, der skal stå til rådighed i 2006 og deres anvendelse?

Svar afgivet på Kommissionens vegne af Michel Barnier

(19. august 2003)

Ifølge beregningerne i Kommissionens dokument fra maj 2002 om EU-støtte til romasamfund i Central- og Østeuropa vil romabefolkningen i Den Europæiske Union vokse med omkring 1,5 mio. efter udvidelsen af EU til 25 medlemslande. En efterfølgende udvidelse af EU med Bulgarien og Rumænien vil øge romabefolkningen med yderligere 3 mio. mennesker.

Kommissionen er fast besluttet på at sikre, at de forskellige EU-instrumenter, der er til rådighed for myndighederne og andre relevante aktører i medlemsstaterne, de nye medlemsstater og kandidatlandene, bringes i fuld anvendelse over for romasamfundene.

EU er allerede kraftigt engageret i bestræbelserne for at forbedre forholdene for romasamfundene i Europa. Alene i løbet af de seneste tre år er der blevet stillet over 77 mio. EUR til rådighed via Phare-programmet til projekter i Ungarn, Tjekkiet, Slovakiet, Bulgarien og Rumænien til gavn for romasamfundene.

Der ydes støtte til lignende initiativer i nuværende medlemsstater som Spanien, Grækenland og Frankrig gennem Den Europæiske Socialfond, herunder fællesskabsinitiativet EQUAL, og Den Europæiske Fond for Regionaludvikling, der yder investeringsstøtte. Andre fællesskabsprogrammer så som Sokrates, Ungdom for Europa og EU's handlingsprogram om bekæmpelse af diskrimination bidrager også til gennemførelse af projekter for romaer.

I forbindelse med de nye medlemsstaters tiltrædelse, der er berammet til maj 2004, vil Ungarn og Slovakiet modtage EU-støtte fra strukturfondene og Samhørighedsfonden. Midlerne fra de programmer og projekter, som disse fonde yder støtte til, kan anvendes til at bidrage til en lang række projekter, der vil kunne gavne romabefolkningen som f.eks. uddannelse og udvikling af virksomheder og infrastruktur.

I overensstemmelse med principperne for decentraliseret forvaltning af EU's programmer er det medlemsstaternes myndigheder, der udvælger de projekter, der kan modtage støtte; dette sker, når de overordnede strategiske mål for programmerne er blevet aftalt med Kommissionen. Myndighederne i medlemsstaterne skal endvidere drage omsorg for, at de udvalgte projekter tilgodeser hele den pågældende befolknings behov i overensstemmelse med programmets strategiske mål.

Efter tiltrædelsen skal de nye medlemsstater også overholde bestemmelserne i Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse (1) og Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv (2).

På lignende måde vil Bulgarien og Rumænien nyde godt af EU's samhørighedspolitik, og disse lande vil ligeledes være forpligtet til at overholde EU-retten i overensstemmelse med de bestemmelser, der gælder på det tidspunkt, de tiltræder EU.

(1) EFT L 180 af 19.7.2000.

(2) EFT L 303 af 2.12.2000.